26.5.2023
RO
Jurnalul Oficial al Uniunii Europene
C 185/35
Rezoluția Consiliului privind spațiul european al educației în perspectiva anului 2025 și mai departe (2023/C 185/08)
CONSILIUL UNIUNII EUROPENE,
1.
REAMINTEȘTE contextul politic al spațiului european al educației, astfel cum figurează în anexa la prezenta rezoluție.
2.
REAFIRMĂ că spațiul european al educației poate deveni o realitate până în 2025 numai printr-un angajament politic ferm al statelor membre și EVIDENȚIAZĂ necesitatea unor eforturi continue din partea statelor membre și din partea Comisiei, în limitele competențelor lor respective, și, după caz, cu participarea părților interesate relevante la nivel național și european, pentru a lua măsurile necesare în vederea realizării spațiului european al educației.
3.
IA ACT de comunicarea Comisiei privind progresele înregistrate în direcția realizării spațiului european al educației (1).
4.
SUBLINIAZĂ că educația și formarea în toate contextele, la toate nivelurile și sub toate formele sunt esențiale pentru a asigura coeziunea socială, competitivitatea și creșterea economică durabilă în Uniunea Europeană și în statele sale membre, pentru a le pregăti pentru dubla tranziție verde și digitală și pentru a le sprijini în această dublă tranziție.
În special într-un moment în care este imperativ ca cetățenii să se bucure de împlinire personală și de bunăstare, să se adapteze la provocările lumii în schimbare și să se implice într-o mai mare măsură într-o cetățenie activă și responsabilă, SUBLINIAZĂ importanța unei educații, a unei formări și a unei învățări pe tot parcursul vieții care să fie de calitate, incluzive și echitabile pentru toți – copii și adulți deopotrivă.
5.
SUBLINIAZĂ că spațiul european al educației ar trebui să aibă drept fundament o abordare bazată pe învățarea pe tot parcursul vieții care să cuprindă sistemele de educație și formare într-o manieră incluzivă și globală, și care să includă predarea, formarea și învățarea în toate contextele, la toate nivelurile și sub toate formele – fie formale, non-formale sau informale – de la educația și îngrijirea timpurie a copiilor până la învățământul școlar și educația și formarea profesională, precum și învățământul superior și învățarea în rândul adulților.
6.
REITEREAZĂ că ar trebui consolidată cooperarea intersectorială dintre inițiativele relevante ale UE în domeniul educației și formării și cele din sectoarele și domeniile de politică înrudite – mai ales cele privind ocuparea forței de muncă, politica socială, cercetarea, inovarea, mediul, tineretul și sectoarele culturale și creative, cu respectarea deplină a temeiului juridic al domeniilor de politică respective, astfel cum este prevăzut în tratate.
SUBLINIAZĂ necesitatea coordonării și coerenței tuturor inițiativelor UE în domeniul educației și formării, în special cele privind aptitudinile și competențele.
7.
MENȚIONEAZĂ că o cooperare europeană în domeniul educației și formării este esențială pentru coeziunea socială și pentru buna funcționare a peisajului economic în Uniunea Europeană, cu scopul de a asigura competitivitatea Uniunii pe termen lung și succesul dublei tranziții verzi și digitale și de a reduce inegalitățile sociale, regionale și economice.
RECUNOAȘTE, așadar, contribuția importantă a cooperării europene în domeniul educației și formării, inclusiv în cadrul strategic, la componentele relevante ale semestrului european.
8.
EVIDENȚIAZĂ importanța promovării sinergiilor între spațiul european al educației, spațiul european al învățământului superior și spațiul european de cercetare, evitând totodată suprapunerea resurselor, a structurilor și a instrumentelor, precum și fructificând potențialul deplin al alianțelor universităților europene în toate misiunile lor, inclusiv sprijinind sustenabilitatea acestora și consolidând în continuare dimensiunea lor de cercetare și inovare, în concordanță cu Recomandarea Consiliului din 5 aprilie 2022 privind crearea de punți pentru o cooperare europeană eficace în domeniul învățământului superior (2).
(1) COM(2022) 700 final.
(2) JO C 160, 13.4.2022, p. 1.